TRUE แบ่งรับแบ่งสู้! ดีลเทกฯ DTAC
TRUE แบ่งรับแบ่งสู้! ดีลเทกฯ DTAC 
15 พ.ย. 2559

ผู้สื่อข่าวรายงานว่า จากกรณีราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ปรับตัวขึ้นอย่างร้อนแรงในช่วงสัปดาห์ที่ผ่านมา ส่งผลให้มีกระแสข่าวลือว่าบริษัท ทรู คอร์ปอเรชั่น จำกัด (มหาชน) หรือ TRUE จะเข้าซื้อหุ้น DTAC โดยราคาที่จะเข้าซื้ออยู่ที่ 50 บาทต่อหุ้น และจะสามารถสรุปดีลนี้ได้ภายในวันที่ 18 พ.ย.59นั้น
ล่าสุด นายศุภชัย เจียรวนนท์ กรรมการผู้จัดการใหญ่ และประธานคณะผู้บริหาร TRUE ยืนยันว่าไม่เคยมีการเจรจากันมาก่อน
“มีแต่ตัวกลางที่เป็น investment banker มา approach เราว่าสนใจไหม แต่ยังไม่เคยมี engagement ใดๆ เกิดขึ้น เพราะไม่ได้มีการเจรจากันเลยแม้แต่ครั้งเดียว ยอมรับว่าเราก็สนใจ แต่ไม่ได้หมายความจะเข้าไปซื้อเลย มันไม่เคยมีการเจรจาใดๆ เกิดขึ้น”
ส่วนที่มีการระบุว่า จะรู้ผล 18 พ.ย.นี้ นายศุภชัยกล่าวว่า “จะมีอะไรได้อย่างไร เราไม่เคยเจรจาอะไรกันเลย”
 
ด้านราคาหุ้น DTAC ณ เวลา 10.19 น. อยู่ที่ 35 บาท ปรับตัวลง 3 บาท หรือ 7.89% ด้วยมูลค่าซื้อขายที่ 913.18 ล้านบาท
ขณะที่ราคาหุ้น TRUE อยู่ที่ 7.15 บาท ปรับตัวขึ้น 0.10 บาท หรือ 1.45% ด้วยมูลค่าซื้อขายที่ 303.91 พันล้านบาท